Source: https://www.orton.fi/fi/palvelumme/nilkan-nivelrikko/
Timestamp: 2017-08-18 18:06:05+00:00
Document Index: 12783365

Matched Legal Cases: ['kko ', 'kko\n', 'kko ', 'kko ', 'kko ', 'kko ']

Nilkan nivelrikko | Orton
Ylemmän nilkkanivelen nivelrikko
Ylemmällä nilkkanivelellä tarkoitetaan sääriluun ja telaluun välistä niveltä. Ylemmän nilkkanivelen nivelrikon oireita ovat rasituksessa paheneva kipu, turvotus sekä rajoittuneet liikkeet nilkan ylä- ja alasuuntaan. Nivelrikko on etenevä tila, jossa nivelrustot vaurioituvat ja kuluvat. Pitkälle edenneessä nivelrikossa virheasennot ovat tavallisia ja nivelten rako on kaventunut. Luun pinnat painuvat kuormituksessa vastakkain. Nivelrikolle altistavat mm. tulehdukselliset nivelsairaudet ja aiemmat nilkkavammat. Nivelpintamurtumissa nivelrustot vaurioituvat aina ja nivelrikkomuutokset myöhemmin ovat tavallisia. Myös nilkan vääntymisestä aiheutuviin vammoihin voi liittyä luu- ja rustopinnan vaurioita, jotka vuosien mittaan etenevät nivelrikkomuutoksiksi. Nivelrikkomuutokset nopeutuvat, jos nilkkanivel ei ole tukeva. Nivelrikko voi syntyä myös ilman edellä mainittuja syitä.
Puhdistusleikkaus tähystyksessä
Alkuvaiheessa voidaan nivelrikon oireita helpottaa tähystyksessä tehtävän puhdistuksen avulla. Tähystyksen avulla hoidetaan rustovaurioita ja tehdään irtokappaleiden ja liikettä rajoittavien luunokkienpoisto. Tähystysleikkaus auttaa sekä kipuun että nivelen toimintaan. Leikkaus voidaan tehdä nilkan etu- ja takaosaan.
Pitkälle edenneessä ylemmän nilkkanivelen nivelrikossa vakiintunut hoitomuoto on pitkään ollut nivelen jäykistys eli luudutusleikkaus. Nilkan luudutusleikkaukseen kannattaa ryhtyä, jos nivelrikko aiheuttaa merkittävää ja päivittäistä haittaa liikkumisessa ja, jos kipulääkkeet eivät enää auta. Leikkauksen jälkeen ylempi nilkkanivel jää pysyvästi jäykäksi, mutta jalka saadaan kivuttomaksi. Jäykistyksen haittana on, että jalkaterän keskiosan pikkuniveliin kehittyy ajan mittaan taipumus kulumiseen. Toipumisaika leikkauksen jälkeen on 10 - 12 viikkoa, jonka aikana leikatussa jalassa pidetään tukisaapasta. Ensimmäiset 6 viikkoa liikutaan kyynärsauvojen avulla ja leikatulle jalalle saa varata ainoastaan raajan painon verran.
Etusivu / Palvelumme / Nilkan nivelrikko Orton, Tenholantie 10, 00280 Helsinki Orton on Invalidisäätiön omistama kotimainen vastuullinen yritys Käyttöehdot